হাদীছ শরীফ-এ আরো বর্ণিত রয়েছে, হযরত তারিক বিন শিহাব রদ্বিয়াল্লাহু তায়ালা আনহু বর্ণনা করেন, ইহুদীরা হযরত উমর ইবনুল খাত্তাব রদ্বিয়াল্লাহু তায়ালা আনহুকে বললো যে, আপনারা এমন একটি আয়াত শরীফ পাঠ করেন, যদি তা আমাদের ইহুদী সম্প্রদায়ের প্রতি নাযিল হতো তা হলে আমরা অবশ্যই উক্ত আয়াত শরীফ নাযিলের দিনটিকে ঈদ হিসেবে গ্রহণ করতাম। তখন হযরত উমর ইবনুল খাত্তাব রদ্বিয়াল্লাহু তায়ালা আনহু বললেন, আমি নিশ্চিতরূপে জানি যে, উক্ত আয়াত শরীফ কখন নাযিল হয়েছে, কোথায় নাযিল হয়েছে এবং এ আয়াত শরীফ যখন নাযিল হয় তখন হুযূর পাক ছল্লাল্লাহু আলাইহি ওয়া সাল্লাম কোথায় অবস্থান করছিলেন। আল্লাহ পাক-এর কছম! নিশ্চয় সেদিনটি ছিল আরাফার দিন। (ইবনে মাযাহ শরীফ)